Jong man verdrink in Tafelberg-reservaatDuikers het Sondag na ‘n vermiste man in die Silwermyn-dam gesoek. (Foto: NSRI webtuiste) ŉ Jong man is Sondag dood nadat hy saam met sy meisie en twee vriende by ŉ dam in ŉ reservaat in Kaapstad gaan swem het. Die nasionale seereddingsinstituut (NSRI) in Kommetjie is ingelig van ŉ verdrinking in die Silwermyndam in die Silwermyn-natuurreservaat. Dié reservaat vorm deel van die Tafelberg Nasionale Park. “Met nooddienste se aankoms op die toneel is bevestig dat ŉ 24-jarige man onder die water verdwyn het terwyl hy saam met sy meisie en twee vriende geswem het,” het Johnathan Bakker, stasiebevelvoerder van die NSRI in Kommetjie, Maandag gesê. “Die ander jongmense het hul vriend probeer bereik voordat hy onder die water verdwyn het, maar hulle was te laat.” Vier duikers van die NSRI het onmiddellik met die soektog onder water begin. “Lede van die polisie se duikeenheid en ander nooddienste het later opgedaag en dieper geduik, opsoek na die man. Hulle het uiteindelik op die man se liggaam afgekom en hom uit die water gehaal.” Volgens Bakker is die man se liggaam aan die Wes-Kaapse patologiese dienste oorhandig en die polisie het ŉ nadoodse ondersoek begin. “Ons harte gaan uit na die familie van die oorledene.”